## Pravilnik o kontroli poljoprivrednoga reprodukcijskog materijala koji se uvozi i obrascu prijave uvoza poljoprivrednoga reprodukcijskog materijala

### NN 126/2007 (10.12.2007.), Pravilnik o kontroli poljoprivrednoga reprodukcijskog materijala koji se uvozi i obrascu prijave uvoza poljoprivrednoga reprodukcijskog materijala

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**3599**

Na temelju članka 72. stavka 9. Zakona o sjemenu, sadnom materijalu i
priznavanju sorti poljoprivrednog bilja (»Narodne novine« broj 140/05) ministar
poljoprivrede, šumarstva i vodnoga gospodarstva donosi

## PRAVILNIK

### O KONTROLI POLJOPRIVREDNOGA REPRODUKCIJSKOG MATERIJALA KOJI SE UVOZI I OBRASCU PRIJAVE UVOZA POLJOPRIVREDNOGA REPRODUKCIJSKOG MATERIJALA

SADRŽAJ PRAVILNIKA

Članak 1.

Ovim se Pravilnikom propisuje način kontrole poljoprivrednoga reprodukcijskog
materijala koji se uvozi, način prijave i obrazac prijave uvoza poljoprivrednoga
reprodukcijskog materijala.

Članak 2.

1) Poljoprivredni reprodukcijski materijal smije se uvoziti u Republiku Hrvatsku
samo preko ulaznih graničnih prijelaza (mjesta ulaska) određenih Pravilnikom o
mjestima ulaska za pošiljke bilja, biljnih proizvoda i drugih nadziranih
predmeta koji podliježu fitosanitarnom pregledu (»Narodne novine«, broj 111/07).
2) Kontrolu poljoprivrednoga reprodukcijskog materijala koji se uvozi obavlja
nadležna fitosanitarna inspekcija na ulaznim graničnim prijelazima (mjestima
ulaska) iz stavka 1. ovoga članka.
3) Kontrola poljoprivrednoga reprodukcijskog materijala koji se uvozi može se u
skladu s Pravilnikom o minimalnim uvjetima za obavljanje provjera identiteta i
zdravstvenog stanja bilja, biljnih proizvoda i drugih nadziranih predmeta koji
se unose iz trećih zemalja, kad se te provjere obavljaju na mjestima koja nisu
mjesta ulaska (»Narodne novine«, broj 100/07) obaviti i na mjestima koja nisu
ulazni granični prijelazi (mjesta ulaska) iz stavka 1. ovoga članka.

Članak 3.

1) Uvoznici i carinski otpremnici koje oni ovlaste obvezni su nadležnom
fitosanitarnom inspektoru na ulaznom graničnom prijelazu (mjestu ulaska) odmah
po prispijeću poljoprivrednoga reprodukcijskog materijala koji se uvozi
podnijeti prijavu uvoza toga poljoprivrednog reprodukcijskog materijala radi
obavljanja kontrole. Poljoprivredni reprodukcijski materijal prijavljuje se za
kontrolu za uredovnog vremena fitosanitarne inspekcije.
2) Kada se poljoprivredno sjeme uvozi za osobne potrebe u malim količinama
propisanim posebnim provedbenim propisima kojima se uređuje stavljanje na
tržište pojedinih vrsta sjemena, ne podnosi se prijava iz stavka 1. ovoga
članka.
3) Iznimno od odredbe iz stavka 1. ovoga članka, poljoprivredni reprodukcijski
materijal koji prispije poštom ili ga unose putnici ili osoblje prijevoznih
sredstava prijavljuje carinska služba.
4) Prijava uvoza poljoprivrednog reprodukcijskog materijala iz stavka 1. ovoga
članka podnosi se u pisanom obliku, na Obrascu 1., koji je tiskan uz ovaj
Pravilnik i njegov je sastavni dio. Uz prijavu se prilažu podaci o
poljoprivrednom reprodukcijskom materijalu koji se uvozi na Obrascu 2., koji je
tiskan uz ovaj Pravilnik i njegov je sastavni dio te sva ostala dokumentacija
koja mora pratiti poljoprivredni reprodukcijski materijal pri uvozu. Prijava i
sva ostala dokumentacija koja mora pratiti poljoprivredni reprodukcijski
materijal podnose se u dva jednaka primjerka.

Članak 4.

1) Kad se poljoprivredni reprodukcijski materijal namjerava uvesti u Republiku
Hrvatsku preko ulaznoga graničnog prijelaza (mjesta ulaska) na kojem
fitosanitarna inspekcija nije stalno nazočna, već se kontrola obavlja na poziv,
uvoznici i carinski otpremnici koje oni ovlaste obvezni su najkasnije jedan
radni dan prije, osobno ili telefonom, nadležnom fitosanitarnom inspektoru
najaviti prispijeće takvoga poljoprivrednog reprodukcijskog materijala.
2) Iznimno od odredbe stavka 1. ovoga članka, ne mora se najaviti prispijeće
poljoprivrednoga reprodukcijskog materijala koji se uvozi kao poštanska pošiljka
ili ga unosi putnik, odnosno osoblje prijevoznih sredstava.

Članak 5.

Kontrolom poljoprivrednoga reprodukcijskog materijala koji se uvozi provjerava
se:
1. je li dobavljač upisan u Upisnik dobavljača sjemena, odnosno u Upisnik
dobavljača sadnog materijala i je li registriran za uvoz poljoprivrednog
sjemena, odnosno poljoprivrednoga sadnog materijala;
2. nalazi li se sorta na Sortnoj listi Republike Hrvatske, ako se uvozi sjeme
žitarica, uljarica i predivog bilja, repa, krmnog bilja, krumpira i povrća te
sadni materijal povrća i loze, za čije je sorte obvezan upis u Sortnu listu;
3. prate li poljoprivredni reprodukcijski materijal propisani certifikati i je
li ih izdalo nadležno tijelo zemlje izvoznice;
4. udovoljava li poljoprivredni reprodukcijski materijal koji se uvozi uvjetima
u pogledu kvalitete i kategorije utvrđenima Zakonom o sjemenu, sadnom materijalu
i priznavanju sorti poljoprivrednog bilja (»Narodne novine«, broj 140/05) i
njegovim provedbenim propisima;
5. je li poljoprivredni reprodukcijski materijal originalno pakiran i propisno
označen;
6. odgovaraju li certifikati na pakiranju pratećoj dokumentaciji.

Članak 6.

1) Utvrdi li kontrolom iz članka 5. ovoga Pravilnika da poljoprivredni
reprodukcijski materijal udovoljava propisanim zahtjevima, fitosanitarni će
inspektor dopustiti uvoz poljoprivrednoga reprodukcijskog materijala i to će
svojim potpisom i pečatom potvrditi na Obrascu 1. ovoga Pravilnika, u dijelu
»Potvrda o obavljenoj kontroli poljoprivrednoga reprodukcijskog materijala«.
2) Utvrdi li kontrolom iz članka 5. ovoga Pravilnika da poljoprivredni
reprodukcijski materijal ne udovoljava propisanim zahtjevima, fitosanitarni će
inspektor izdati rješenje u skladu sa člankom 72. stavkom 3. Zakona, kojim će
zabraniti uvoz poljoprivrednoga reprodukcijskog materijala.
3) Utvrdi li kontrolom iz članka 5. ovoga Pravilnika da samo dio
poljoprivrednoga reprodukcijskog materijala udovoljava propisanim zahtjevima,
fitosanitarni inspektor može dopustiti uvoz toga dijela poljoprivrednoga
reprodukcijskog materijala.

Članak 7.

Carinarnica može cariniti samo poljoprivredni reprodukcijski materijal za koji
je u skladu s člankom 6. stavkom 1. ovoga Pravilnika fitosanitarni inspektor
izdao potvrdu na Obrascu 1. ovoga Pravilnika.

Članak 8.

Ovaj Pravilnik objavljuje se u »Narodnim novinama«, a stupa na snagu 1. siječnja
2008. godine.

Klasa: 011-02/07-01/121
Urbroj: 525-2-07-1
Zagreb, 2. prosinca 2007.

Ministar
**Petar Čobanković**, v. r.

*Obrazac 1.*

![](dodatni/378753.gif)

![](dodatni/378754.gif)

*Obrazac 2.*

![](dodatni/378755.gif)

Pravilnik, NN 126/2007-3599
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)